CELEX: 62017TN0617
Language: hr
Date: 2017-09-07 00:00:00
Title: Predmet T-617/17: Tužba podnesena 7. rujna 2017. – Vialto Consulting protiv Komisije

27.11.2017   
            
            
               HR
            
            
               Službeni list Europske unije
            
            
               C 402/42
            
         Tužba podnesena 7. rujna 2017. – Vialto Consulting protiv Komisije
   (Predmet T-617/17)
   (2017/C 402/56)
   Jezik postupka: grčki
   
      Stranke
   
   
      Tužitelj: Vialto Consulting Kft. (Budimpešta, Mađarska) (zastupnik: V. Christianos, odvjetnik)
   
      Tuženik: Europska komisija
   
      Tužbeni zahtjev
   
   Tužitelj od Općeg suda zahtijeva da:
   
               —
            
            
               Komisiji naloži da tužitelju isplati iznos od 190 951,93 eura na ime obične štete koju je prouzrokovala tužitelju i iznos od 129 992,63 eura na ime izmakle koristi, zajedno sa zateznim kamatama koje na navedene iznose teku od dana donošenja presude u ovom predmetu sve do potpunog namirenja;
            
         
               —
            
            
               Komisiji naloži da tužitelju isplati iznos od 150 000 eura na ime naknade štete poslovnom ugledu koju je prouzrokovala tužitelju, zajedno sa zateznim kamatama koje na navedeni iznos teku od dana donošenja presude u ovom predmetu sve do potpunog namirenja, i
            
         
               —
            
            
               Komisiji naloži snošenje tužiteljevih troškova.
            
         
      Tužbeni razlozi i glavni argumenti
   
   Ovom tužbom, dioničko društvo „Vialto Consulting Korlátolt Felelősségű Társaság” (u daljnjem tekstu: Vialto) na temelju članka 340. drugog stavka UFEU-a, u vezi s člankom 268. UFEU-a, od Općeg suda Europske unije zahtijeva naknadu štete koju je pretrpjelo zbog nezakonitog postupanja Ureda za borbu protiv prijevara (u daljnjem tekstu: OLAF) i ostalih službi Europske komisije (u daljnjem tekstu: Komisija) prilikom izvršenja ugovora o pružanju usluga broj TR2010/0311.01-02/001, koji financira Europska unija, a sklopljen je između Središnje jedinice za financiranje i nabavu (u daljnjem tekstu: CFCU) Republike Turske i konzorcija poduzeća u kojem je sudjelovao Vialto.
   Osobito, Komisija je – putem OLAF-a i njezinih drugih službi – Vialtu prouzrokovala sljedeću štetu: (a) imovinsku štetu u iznosu od 190 951,93 eura, s osnova obične štete; (b) imovinsku štetu u iznosu od 129 992,63 eura, s osnova izmakle koristi; i (c) neimovinsku štetu u iznosu od 150 000 eura, s osnova štete njegovu poslovnom ugledu.
   Vialto tvrdi da je gore navedenu štetu pretrpio zbog Komisijinih radnji i propuštanja tijekom provjere na licu mjesta koju je OLAF obavio kod Vialta i nakon te provjere. Usto, Vialto tvrdi da je Komisija povrijedila sljedeća pravila koja dodjeljuju prava pojedincima:
   
               —
            
            
               članak 7. stavak 1. Uredbe 2185/1996 u vezi s provođenjem OLAF-ovih provjera, i osobito u vezi s njegovom dodijeljenom ovlasti, koja je ograničena na provjere ureda o kojem je riječ;
            
         
               —
            
            
               načelo dobre uprave, načelo zaštite legitimnih očekivanja i načelo proporcionalnosti, u vezi s provjerom koju je proveo OLAF;
            
         
               —
            
            
               pravo na saslušanje, u vezi s aktivnostima Komisijine Glavne uprave za susjedsku politiku i pregovore o proširenju nakon OLAF-ove provjere.